b"\n_START_ARTICLE_\nFever (album, Kylie Minogue)\n_START_SECTION_\nOzadje\n_START_PARAGRAPH_\nPo podatkih Milesa Leonarda, vodje zalo\xc5\xbebe Parlophone Records, so na albumu pri\xc4\x8deli delati leta 1999, ko je Kylie Minogue prvi\xc4\x8d izrazila zanimanje za to, da se ponovno uveljavi kot pop pevka. Takrat so ustvarili nekaj pesmi, a ve\xc4\x8dino so jih izdali na albumu Light Years, s katerim se je Kylie Minogue ponovno prikupila svoji bazi obo\xc5\xbeevalcev, a \xc5\xa1ele z albumom Fever je predstavila glasbo, s katero se je ponovno pri\xc4\x8dela uveljaviti kot glasbenica. Za ameri\xc5\xa1ko izdajo albuma je dve pesmi (\xc2\xbbTime Bomb\xc2\xab\xc2\xa0in \xc2\xbbI'll Try Anyhing Once\xc2\xab) napisal svetovno znan pevec Michael Jackson. Kakorkoli \xc5\xbee, nobena od teh pesmi ni zares iz\xc5\xa1la._NEWLINE_Obstajajo tri razli\xc4\x8dne naslovnice albuma. Originalna razli\xc4\x8dica prikazuje Kylie Minogue, oble\xc4\x8deno v belo obleko in z mikrofonom v rokah. Ta razli\xc4\x8dica je iz\xc5\xa1la v Avstraliji, Kanadi, Aziji, Evropi in Latinski Ameriki. Ko je album iz\xc5\xa1el v Zdru\xc5\xbeenih dr\xc5\xbeavah Amerike in ponovno \xc5\xa1e v nekaterih azijskih dr\xc5\xbeavah, so ga izdali pod naslovnico, podobni naslovnici za singl\xc2\xa0\xc2\xbbIn Your Eyes\xc2\xab. Album s tak\xc5\xa1no naslovnico so izdali tudi v Kanadi. Naslovnica za izdajo albuma z dodatnimi pesmimi je bila podobna kot izvirnik, samo da je Kylie Minogue na njej namesto bele nosila modro obleko.\n_START_SECTION_\nSestava\n_START_PARAGRAPH_\nPesem \xc2\xbbMore More More\xc2\xab, prva pesem z albuma, predstavi \xc2\xbbne\xc5\xbene vokale\xc2\xab\xc2\xa0Kylie Minogue ob spremljavi \xc2\xbbzabavnega\xc2\xab\xc2\xa0zvoka z zmernim plesnim ritmom, ki se nadaljuje tudi s preostalimi pesmimi. Druga, v \xc2\xbbstilu dueta Modjo\xc2\xab\xc2\xa0napisana pesem,\xc2\xa0\xc2\xbbLove at First Sight\xc2\xab, je iz\xc5\xa1la kot tretji singl z albuma in nadaljuje z za Kylie Minogue zna\xc4\x8dilnim disko ritmom. Prvi singl z albuma,\xc2\xa0\xc2\xbbCan't Get You Out of My Head\xc2\xab, ima nekoliko po\xc4\x8dasnej\xc5\xa1i ritem, kot druge pesmi z albuma. Pesem \xc2\xbbFever\xc2\xab\xc2\xa0sestavlja zelo seksualno besedilo in produkcija, ki so jo primerjali s produkcijo pesmi iz osemdesetih, Kylie Minogue pa je s pesmijo ustvarila bolj odraslo podobo. Pesem so ve\xc4\x8dkrat primerjali s pesmijo\xc2\xa0\xc2\xbbRed Alert\xc2\xab\xc2\xa0glasbene skupine Basement Jaxx. Naslednja pesem z albuma, \xc2\xbbGive It to Me\xc2\xab, nadaljuje s seksualnim besedilom in privla\xc4\x8dnim zvokom, kritiki pa so jo ozna\xc4\x8dili za \xc2\xbbnajbolj umazano pesem z albuma\xc2\xab. Pesem \xc2\xbbFragile\xc2\xab\xc2\xa0nadaljuje s hitrej\xc5\xa1im tempom in kritiki so napisali, da ima zvok \xc2\xbbo\xc4\x8darljivo atmosfero\xc2\xab, a vseeno naj bi bila \xc2\xbbnejasna\xc2\xab._NEWLINE_\xc4\x8cetrti singl z albuma,\xc2\xa0\xc2\xbbCome into My World\xc2\xab, je disko pesem, katere zvok so ve\xc4\x8dkrat primerjali z deli Eumirja Deodata. Besedilo pesmi govori o hrepenenju po ljubezni in poslu\xc5\xa1alca prosi, naj\xc2\xa0\xc2\xbb[v roke vzame] te roke, ki so bile ustvarjene zato, da se te dotikajo in te \xc4\x8dutijo ('these hands that were made to touch and feel you')\xc2\xab. Drugi singl z albuma je pesem\xc2\xa0\xc2\xbbIn Your Eyes\xc2\xab, \xc5\xa1e ena klubska uspe\xc5\xa1nica z elementi disko glasbe, katere besedilo je ponovno bolj seksualno. Tudi naslednja pesem, \xc2\xbbDancefloor\xc2\xab, je klubska pesem, ki so jo primerjali z deli Reala McCoyja in Lise Stansfield . Tudi s pesmijo \xc2\xbbLove Affair\xc2\xab\xc2\xa0se nadaljuje hitrej\xc5\xa1i ritem, ki prevladuje na celem albumu, besedilo, ki naj bi bilo seksualno, pa so kritiki velikokrat opisali kot \xc2\xbbplitko in mehani\xc4\x8dno\xc2\xab. Pesem \xc2\xbbYour Love\xc2\xab\xc2\xa0se razlikuje od ostalih pesmi z albuma, saj je po\xc4\x8dasnej\xc5\xa1ega ritma z ve\xc4\x8djim poudarkom na vokalih in akustiki. Zadnja pesem z albuma, pesem \xc2\xbbBurning Up\xc2\xab, ponovno vklju\xc4\x8duje elemente disko glasbe, besedilo pesmi pa ponovno govori o no\xc4\x8di, ki jo je Kylie Minogue pre\xc5\xbeivela zunaj.\n_START_SECTION_\nDose\xc5\xbeki na lestvicah\n_START_PARAGRAPH_\nAlbum Fever je na avstralski glasbeni lestvici debitiral na prvem mestu, s \xc4\x8dimer je postal drugi glasbeni album Kylie Minogue, ki je zasedel prvo mesto te lestvice. Na lestvici je ostal \xc5\xa1tiriinsedemdeset tednov, od tega jih je pet pre\xc5\xbeivel na vrhu lestvice, s \xc4\x8dimer je postal njen tamkaj najuspe\xc5\xa1nej\xc5\xa1i album. S strani organizacije Australian Recording Industry Association (ARIA) je nazadnje za uspe\xc5\xa1no prodajo albuma v Avstraliji prejel sedemkratno platinasto certifikacijo. Album Fever je debitiral na tretjem mestu novozelandske lestvice. Tam je nazadnje prodal ve\xc4\x8d kot 7.500 izvodov in prejel zlato certifikacijo \xc5\xbee v prvem tednu od izida. Tretje mesto je tudi najvi\xc5\xa1ji polo\xc5\xbeaj, ki ga je ta album zasedel na tej lestvice, kjer je ostal \xc5\xa1e \xc5\xa1tiriin\xc5\xa1tirideset tednov in nazadnje prejel dvakratno platinasto certifikacijo._NEWLINE_Tudi drugod je album po\xc5\xbeel veliko uspeha. Debitiral je na prvem mestu britanske glasbene lestvice in tam ostal dva tedna, na sami lestvici pa je ostal sedemdeset tednov. Za ve\xc4\x8d kot 1,9 milijonov prodanih izvodov v dr\xc5\xbeavi je album prejel petkratno platinasto certifikacijo. Album je zasedel tudi tretje mesto na lestvici Billboard 200. Postal je najuspe\xc5\xa1nej\xc5\xa1i album Kylie Minogue v Zdru\xc5\xbeenih dr\xc5\xbeavah Amerike in nazadnje za uspe\xc5\xa1no prodajo v tej dr\xc5\xbeavi prejel platinasto certifikacijo. Album je po svetu do danes prodal ve\xc4\x8d kot osem milijonov izvodov in je s tem najbolje prodajan album Kylie Minogue do dana\xc5\xa1njega dne._NEWLINE_Leta 2008 so oznanili, da je album prvi album ustvarjalca, ki ni Rus, ki je prejel diamantno certifikacijo za uspe\xc5\xa1no prodajo v Rusiji. Album je bil leta 2002 nagrajen z nagrado BRIT Award v kategoriji za \xc2\xbbnajbolj\xc5\xa1i mednarodni album\xc2\xab. Postal je njen najbolje prodajani album v Zdru\xc5\xbeenih dr\xc5\xbeavah Amerike, Avstraliji, Kanadi, Rusiji in po svetu nasploh.\n_START_SECTION_\nSingli\n_START_PARAGRAPH_\nSeptembra 2001 so v Evropi in Avstraliji kot glavni singl z albuma izdali pesem\xc2\xa0\xc2\xbbCan't Get You Out of My Head\xc2\xab. Pesem je debitirala na prvem mestu avstralske, irske in britanske lestvice. Prvo mesto je zasedla tudi na \xc5\xa1tiridesetih drugih lestvicah in sedmo mesto na lestvici Billboard Hot 100. S tem je singl postal njen prvi singl po letu 1988 oziroma po singlu\xc2\xa0\xc2\xbbThe Loco-Motion\xc2\xab, ki je zasedel eno izmed prvih desetih mest na tej lestvici. Zasedel je tudi prvo mesto na ameri\xc5\xa1ki lestvici najve\xc4\x8djih plesnih uspe\xc5\xa1nic. Do danes ta pesem ostaja njen najuspe\xc5\xa1nej\xc5\xa1i singl in pesem, po kateri je najbolje prepoznavna. Kasneje so oznanili, da bodo kot drugi singl z albuma izdali pesem\xc2\xa0\xc2\xbbIn Your Eyes\xc2\xab. Pesem je kot singl iz\xc5\xa1la februarja 2002. Zasedla je prvo mesto na avstralski, mad\xc5\xbearski in romunski, tretje mesto na britanski, \xc5\xa1esto na irski in enajsto na kanadski lestvici. \xc4\x8ceprav je singl ob izidu po\xc5\xbeel veliko uspeha, ga nazadnje niso izdali tudi v Zdru\xc5\xbeenih dr\xc5\xbeavah Amerike._NEWLINE_Kot tretji singl z albuma so junija 2002 izdali pesem\xc2\xa0\xc2\xbbLove at First Sight\xc2\xab. Pesem je zasedla drugo mesto na britanski in tretje na avstralski lestvici. Kot B-stran tega singla so izdali remix \xc2\xbbCan't Get Blue Monday Out of My Head\xc2\xab. Pesem je bila leta 2003 nominirana za grammyja v kategoriji za \xc2\xbbnajbolj\xc5\xa1e plesno delo\xc2\xab. Poleg tega je zasedla triindvajseto mesto na lestvici Billboard Hot 100 in sedmo mesto na irski lestvici. Kylie Minogue je \xc5\xbee leta 1988 izdala pesem z naslovom \xc2\xbbLove at First Sight\xc2\xab, in sicer preko svojega debitanstkega albuma, Kylie. Kakorkoli \xc5\xbee, kljub temu, da sta naslova enaka, sta to dve povsem razli\xc4\x8dni pesmi. Kot zadnji singl z albuma so novembra 2002 izdali pesem\xc2\xa0\xc2\xbbCome into My World\xc2\xab. Singl je zasedel \xc4\x8detrto mesto na avstralski, osmo na britanski, enajsto na irski, dvajseto na novozelandski in enaindevetdeseto na ameri\xc5\xa1ki glasbeni lestvici. Poleg tega je pesem leta 2004 prejela grammyja v kategoriji za \xc2\xbbnajbolj\xc5\xa1e plesno delo\xc2\xab. To je prvi grammy, ki ga je prejela Kylie Minogue v svoji karieri.\n_START_SECTION_\nPromocija\n_START_PARAGRAPH_\nKylie Minogue je aprila 2002 pri\xc4\x8dela s \xc5\xa1estmese\xc4\x8dno turnejo KylieFever2002. Turneja, v sklopu katere je obiskala tri celine, se je pri\xc4\x8dela 22. aprila 2002 v Cardiffu, Wales, nato pa je v sklopu le-te obiskala \xc5\xa1e Zdru\xc5\xbeeno kraljestvo, druge dr\xc5\xbeave srednje Evrope, Avstralijo in jo nazadnje zaklju\xc4\x8dila 16. avgusta 2002 v Milanu, Italija . V sklopu turneje so priredili devetin\xc5\xa1tirideset koncertov. S turnejo je Kylie Minogue zaslu\xc5\xbeila veliko ve\xc4\x8d kot s svojimi prej\xc5\xa1njimi turnejami in ostaja njena najuspe\xc5\xa1nej\xc5\xa1a turneja do danes. V turnejo so vklju\xc4\x8dili tri ekrane in dva odra, vklju\xc4\x8devala pa je sedem razli\xc4\x8dnih aktov. Obla\xc4\x8dila za turnejo sta oblikovala slavna italijanska modna oblikovalca Dolce & Gabbana, koreografijo pa je sestavil Rafael Bonachela."